Осип Манделщам
Той още помни моя стар чепик…

Превод от руски: Людмил Люцканов, —

chitanka.info

Той още помни моя стар чепик,

подметките с протритото величие;

а аз съм той: тъй също многолик

и тъмнокос, с Давид-гора гранича.

В белтък и тебешир от оня склон

се спущат стръмни улици-хитряги;

Балкон-наклон-подкова-кон-балкон,

чинари, бавни брястове и впрягове.

Извити букви, женствени на вид,

блестят с опияняваща позлата…

Градът напуска крепостния зид

и тръгва след стареещото лято.

1937

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.